Mitmeid olulisi auhindu võitnud näitlejanna Susan Sarandon ütles hiljuti ühes intervjuus, et kavatseb 80. eluaastates teha pornofilme, mis oleksid sobilikud just naissoost vaatajatele. Sarandon ei kavatse ise filmides üles astuda, vaid soovib olla režisööri rollis.
Armastatud näitlejanna plaanib pensionieas teha naistele meelepäraseid pornofilme
69-aastane Sarandon paljastas Cannes'i filmifestivalil, et ta sooviks teha pornofilme. «Enamik pornofilme on jõhkrad ja need ei ole naiste jaoks nauditavad. Seega ma olen öelnud, et kui ma enam näidelda ei taha, siis ma hakkan pornofilme tegema,» vahendab The Telegraph kuulsa näitlejanna sõnu.
Sarandonil on karjääri jooksul ette tulnud nii mõnigi seksistseen. 1983. aastal oli tal filmis «The Hunger» seksistseen kuulsa filmidiiva Catherine Deneuve'iga. «See oli Tony Scotti esimene film ja ma otsustasin stsenaariumit muuta,» meenutas Sarandon. «Stsenaariumis oli kirjas, et minu tegelaskuju on purjus ja ma küsisin režisöörilt, et kas ta tõesti arvab, et ma pean olema purjus selleks, et Catherine Deneuve'iga voodisse minna? Mina nii ei arvanud. Palju intrigeerivam on ju see, kui taoline asi leiab aset vabatahtlikult.»
Sarandoni arvates on seksistseenides kõige põnevam koht just see, kuidas esimene puudutus ja suudlus aset leiavad.